Le Mespris de la vie et consolation contre la mort/« Si tu viens à la mort de frayeur transporté »
# Le Mespris de la vie et consolation contre la mort/« Si tu viens à la mort de frayeur transporté »

Si tu viens à la mort de frayeur transporté Avecque une pensee incertaine, & mouvante, Une ame sans arrest douteuse, & chancellante Tu treuveras l'acces plein de difficulté :

Mais si resolument en toy-mesme arresté La peur ne peut changer ta volonté constante, Tu treuveras l'issue agreable, & plaisante, Allant joyeus au lieu de ta nativité.

Selon que nostre ceur est constant, & mobile L'entree est à la mort ou joyeuse, ou facile Il faut pour bien mourir, mourir resolument :

Pour mourir resolus, il nous convient apprendre De passer ceste vie en crainte de mesprendre, Le peché trouble l'ame, & pert le jugement.

